Coba jelasin Kempen dari Joe Biden dalam bahasa melayu dong

Pada September 2019, media arus perdana dari Dunia Barat mendakwa bahawa Trump telah menggesa Presiden Ukraine Volodymyr Zelensky untuk menyiasat dakwaan salah laku Biden dan anaknya Hunter Biden. Media arus perdana kemudian mendakwa Trump mendesak untuk menyiasat keluarga Biden sebagai cubaan supaya Biden tidak memenangi jawatan presiden. Ia kemudian digunakan oleh Nancy Pelosi dari Parti Demokrat untuk melaksanakan siasatan pemecatan terhadap Donald Trump.

Media arus perdana Barat kemudian mendakwa bahawa Trump dan sekutunya menuduh Biden mahu pendakwa raya Ukraine, Viktor Shokin dipecat kerana kononnya beliau sedang meneruskan siasatan ke atas Burisma Holdings yang menggaji Hunter Biden. Biden juga dituduh menahan bantuan $1 bilion dari Ukraine dalam usaha ini. Pada tahun 2015, Biden mendesak parlimen Ukraine untuk membuang Shokin kerana Amerika Syarikat, Kesatuan Eropah dan organisasi antarabangsa lain menganggap Shokin korup serta tidak layak namun Shokin tidak menyiasat Burisma. Penahanan bantuan $1 bilion adalah sebahagian daripada dasar rasmi ini.

Sepanjang tahun 2019, Biden kekal mendahului calon Demokrat lain dalam pungutan suara kebangsaan. Walaupun begitu, beliau menduduki tempat keempat dalam kaukus di Iowa. Lapan hari kemudian, beliau menduduki tempat kelima dalam pemilihan pendahuluan di New Hampshire. Beliau menunjukkan prestasi yang lebih baik dalam kaukus di Nevada dengan memperoleh 15% yang diperlukan untuk perwakilan. Tetapi, Biden masih berada di belakang Bernie Sanders yang memperoleh sebanyak 21.6 mata peratusan. Membuat rayuan yang kuat kepada pengundi kulit hitam sepanjang kempen dan dalam sesi debat di Carolina Selatan, Biden memenangi pemilihan pendahuluan South Carolina dengan lebih daripada 28 mata. Selepas beberapa calon seperti Pete Buttigieg dan Amy Klobuchar menarik diri dan menyokong Biden, beliau memperoleh kemenangan besar dalam pemilihan 'Super Tuesday' pada 3 Mac. Biden memenangi 18 negeri daripada 26 yang dipertandingkan termasuk Alabama, Arkansas, Maine, Massachusetts, Minnesota, North Carolina, Oklahoma, Tennessee, Texas, dan Virginia. Kemenangan ini menjadikan beliau mendahului secara keseluruhan. Elizabeth Warren dan Mike Bloomberg kemudian menarik diri dan Biden sekali lagi mendahului dengan kemenangan ke atas Sanders di empat negeri (Idaho, Michigan, Mississippi, dan Missouri) pada 10 Mac.

Apabila Sanders menarik diri dan menangguhkan kempennya pada 8 April 2020, Biden menjadi calon tunggal parti Demokrat untuk Presiden. Pada 13 April, Sanders menyokong Biden dalam perbincangan yang disiarkan secara langsung dari rumah beliau. Bekas presiden, Barack Obama mengumumkan sokongannya kepada Biden pada keesokan harinya. Pada Mac 2020, Biden komited untuk memilih seorang wanita sebagai calon gandingan untuk naib presiden. Pada bulan Jun, Biden mendapat sokongan 1,991 perwakilan yang diperlukan untuk mendapatkan pencalonan dalam parti. Pada 11 Ogos, beliau memilih Senator Kamala Harris dari California sebagai calon gandingan, menjadikan beliau rakyat Amerika Afrika dan Asia Selatan yang pertama bertanding untuk jawatan Naib Presiden atas tiket parti utama.

Pada 18 Ogos 2020, Biden secara rasmi dicalonkan sebagai calon presiden parti Demokrat pada Konvensyen Kebangsaan Demokrat 2020 untuk pilihan raya 2020.

Tuduhan kontak fizikal yang tidak wajar

Biden telah beberapa kali dituduh melakukan hubungan bukan seksual, seperti memeluk, mencium dan memegang serta didakwa pernah sekali melakukan serangan seksual. Beliau telah menggambarkan dirinya sebagai "ahli politik taktil" dan mengakui tingkah laku ini telah menimbulkan masalah kepadanya pada masa lalu.

Menjelang tahun 2015, satu siri angkat sumpah dan acara-acara lain di mana Biden telah meletakkan tangannya kepada orang lain dan bercakap secara dekat dengan mereka. Ini menarik perhatian media dan tular di media sosial. Pelbagai pihak mempertahankan Biden termasuk seorang senator yang mengeluarkan kenyataan dan juga Stephanie Carter, salah seorang wanita yang gambarnya bersama Biden telah tular. Beliau menyifatkan gambar itu "diekstrak secara salah dari momen yang lebih lama antara rakan-rakan rapat". Pada 28 Februari 2016, Biden memberi ucapan mengenai kesedaran serangan seksual di Anugerah Akademi ke-88 sebelum memperkenalkan Lady Gaga.

Pada bulan Mac 2019, bekas ahli dewan undangan negeri Nevada, Lucy Flores menuduh Biden telah menyentuhnya tanpa persetujuannya pada kempen 2014 di Las Vegas. Flores mendakwa bahawa Biden berjalan di belakangnya, meletakkan tangannya di bahu, mencium rambutnya dan mencium belakang kepalanya sambil menambah bahawa cara beliau menyentuhnya adalah cara intim yang khas untuk rakan, rapat keluarga, atau pasangan romantis. Jurucakap Biden berkata Biden tidak ingat akan tingkah laku yang didakwanya. Dua hari kemudian, Amy Lappos, bekas pembantu kongres kepada Jim Himes, mendakwa Biden menyentuhnya dengan cara bukan seksual yang tidak wajar dengan memegang kepalanya untuk menggosok hidung semasa pengumpulan dana politik di Greenwich pada tahun 2009. Pada keesokan harinya, dua lagi wanita tampil dengan dakwaan perlakuan tidak wajar Biden. Caitlin Caruso berkata Biden meletakkan tangannya di pahanya dan D.J. Hill mendakwa Biden mengalihkan tangannya dari bahu ke punggungnya. Pada awal bulan April 2019, tiga wanita memberitahu The Washington Post bahawa Biden telah menyentuh mereka dengan cara yang membuat mereka berasa tidak selesa. Pada bulan April 2019, bekas kakitangan Biden, Tara Reade berkata bahawa beliau berasa tidak selesa pada beberapa kesempatan ketika Biden menyentuh wanita itu di bahu dan lehernya semasa bekerja di pejabat Senat pada tahun 1993. Pada bulan Mac 2020, Reade menuduhnya melakukan serangan seksual pada tahun 1993. Biden dan pengurusan kempennya dengan tegas menolak dakwaan itu.

Biden kemudian meminta maaf kerana tidak memahami bagaimana orang akan bertindak balas terhadap tindakannya tetapi mengatakan niatnya terpuji. Beliau juga berjanji akan lebih "mementingkan ruang peribadi seseorang". Beliau terus berkata bahawa beliau tidak menyesal atas apa pun yang pernah dilakukannya, menyebabkan para pengkritik menuduhnya memberi mesej yang berbaur.